b'\n_START_ARTICLE_\nS\xc3\xb8tt\n_START_PARAGRAPH_\nS\xc3\xb8tt er en av de fem grunnsmakene, og ansees av nesten alle som en god smak. P\xc3\xa5 mange spr\xc3\xa5k brukes ogs\xc3\xa5 ordet \xc2\xabs\xc3\xb8t\xc2\xbb (for eksempel engelsk \xc2\xabsweet\xc2\xbb) til \xc3\xa5 beskrive gode ting eller en god f\xc3\xb8lelse.\n_START_SECTION_\nEksempler p\xc3\xa5 s\xc3\xb8te substanser\n_START_PARAGRAPH_\nEn lang rekke kjemiske forbindelser er s\xc3\xb8te. Blant vanlige biologiske substanser er alle de enkle karbohydratene s\xc3\xb8te til en viss grad. Sukrose (bordsukker) er det klassiske eksemplet p\xc3\xa5 en s\xc3\xb8t substanse, mens flere typer fruktsukker, er enda s\xc3\xb8tere. Noen av aminosyrene er s\xc3\xb8te; alanin, glykin og serin er s\xc3\xb8test, mens andre aminosyrer ansees som b\xc3\xa5de s\xc3\xb8te og bitre._NEWLINE_En rekke plantesorter produserer glykosider som er mange ganger s\xc3\xb8tere enn sukker. Det mest kjente er kanskje glycyrrhizin, den s\xc3\xb8te delen av lakrisrot, som er rundt 30 ganger s\xc3\xb8tere enn sukrose. Et annet eksempel som er viktig i industrien er steviosid, fra den s\xc3\xb8ramerikanske planten Stevia rebaudiana. Den er omkring 250 ganger s\xc3\xb8tere enn sukrose.'